ไตรรงค์ สุวรรณคีรี

ผู้ช่วยศาสตราจารย์ **ไตรรงค์ สุวรรณคีรี** (เกิด 24 มิถุนายน พ.ศ. 2487) เป็นนักการเมืองชาวไทย อดีตรองนายกรัฐมนตรี ในรัฐบาลอภิสิทธิ์ เวชชาชีวะ อดีตโฆษกประจำสำนักนายกรัฐมนตรี ในรัฐบาลพลเอก เปรม ติณสูลานนท์ อดีตที่ปรึกษาของนายกรัฐมนตรีในรัฐบาลพลเอก ประยุทธ์ จันทร์โอชา อดีตรองหัวหน้าพรรคประชาธิปัตย์ และอดีตสมาชิกสภาผู้แทนราษฎรจังหวัดสงขลา

## ประวัติ
เกิดวันที่ 24 มิถุนายน พ.ศ. 2487 ที่ตำบลจะทิ้งพระ อำเภอสทิงพระ จังหวัดสงขลา ด้านครอบครัวสมรสกับนางนุช สุวรรณคีรี มีบุตร คือรัดเกล้า สุวรรณคีรี

สำเร็จการศึกษาชั้นมัธยมศึกษา จากโรงเรียนอำนวยศิลป์ สำเร็จการศึกษาระดับปริญญาตรีจากคณะเศรษฐศาสตร์ มหาวิทยาลัยธรรมศาสตร์ เมื่อ พ.ศ. 2510 ระดับปริญญาโท จากมหาวิทยาลัยฮาวาย ประเทศสหรัฐอเมริกา เมื่อ พ.ศ. 2515 และสำเร็จระดับปริญญาเอก สาขาเศรษฐศาสตร์ จาก มหาวิทยาลัยฮาวาย ประเทศสหรัฐอเมริกา ปี พ.ศ. 2518

## การทำงาน
ไตรรงค์ เป็นเลขานุการส่วนตัวศาสตราจารย์ ป๋วย อึ้งภากรณ์ เมื่อครั้งป๋วย ดำรงตำแหน่งอธิการบดีมหาวิทยาลัยธรรมศาสตร์ และอยู่ในมหาวิทยาลัยในเช้าวันเกิดเหตุการณ์ 6 ตุลาด้วย และเป็นหนึ่งในผู้ที่ถูกกล่าวหาจากฝ่ายอนุรักษนิยมพร้อมกับป๋วย จนต้องลี้ภัยไปเป็นอาจารย์ที่มหาวิทยาลัยเกียวโต ประเทศญี่ปุ่น ก่อนที่จะกลับมาสอนที่คณะเศรษฐศาสตร์ มหาวิทยาลัยธรรมศาสตร์ ในเวลาต่อมา

### การเมือง
ไตรรงค์ เข้าสู่งานการเมืองด้วยการได้รับการแต่งตั้งเป็นสมาชิกวุฒิสภาเมื่อ พ.ศ. 2524 ก่อนที่จะได้รับเลือกเป็นสมาชิกสภาผู้แทนราษฎร (สส.) ครั้งแรกในปี พ.ศ. 2529 ในจังหวัดสงขลา สังกัดพรรคประชาธิปัตย์ และเป็นโฆษกรัฐบาลยุค พลเอกเปรม ติณสูลานนท์ เป็นนายกรัฐมนตรี บทบาทของไตรรงค์ โดดเด่นมาก จนได้รับฉายาว่า *"โฆษกสามสี "* (มาจากชื่อของเจ้าตัว ที่แปลว่า สามสี)

จากนั้น ไตรรงค์ ได้รับเลือกตั้งมาโดยตลอด บทบาทในรัฐสภาของ ไตรรงค์ นับว่าโดดเด่นมาก เนื่องจากเป็นนักอภิปรายที่เมื่ออภิปรายครั้งใดแล้ว สื่อมวลชนและผู้ที่ติดตามการเมืองจะให้ความสนใจ  เพราะเป็นผู้ที่อภิปรายเก่ง น่าติดตาม และมีมุขตลกซึ่งสามารถเรียกเสียงหัวเราะเป็นสีสันได้อีกมาก เช่น เมื่อในสมัยรัฐบาลนายบรรหาร ศิลปอาชา พรรคประชาธิปัตย์ได้เปิดอภิปรายไม่ไว้วางใจรัฐบาลไตรรงค์ได้อภิปราย สุรเกียรติ์ เสถียรไทย รัฐมนตรีว่าการกระทรวงการคลังในขณะนั้น โดยบอกว่า "ผู้ที่จะทำงานหน้าที่นี้ต้องมีวิสัยทัศน์สูง ต้องมองลงมาจากที่สูง ฉะนั้น คืนนี้กลับไปบินซะ"

ไตรรงค์ เคยมีนายทหารติดตาม และทำหน้าที่ช่วยงานประจำคนหนึ่งที่มีชื่อเสียงคือ พลตรี ขัตติยะ สวัสดิผล

จากความที่เป็นนักพูดที่สามารถเรียกเสียงหัวเราะได้นี้ ทำให้น้ำเสียงที่ติดสำเนียงใต้และลีลาการพูดจาในแบบฉบับของไตรรงค์ ถูกเลียนแบบตามในสื่อมวลชนโดยเฉพาะในสายบันเทิง หรือในรายการล้อการเมืองเสมอ ๆ โดยผู้ที่เลียนเสียงของ ไตรรงค์ ที่มีชื่อเสียงก็ได้แก่ ณัฐวุฒิ ใสยเกื้อ เป็นต้น 

ในปี พ.ศ. 2548 เมื่อพรรคประชาธิปัตย์ปรับโครงสร้างของผู้บริหารพรรค ไตรรงค์ ได้รับเลือกให้เป็นรองหัวหน้าพรรค 

ในคดียุบพรรคประชาธิปัตย์ ชื่อของไตรรงค์ ในฐานะกรรมการบริหารพรรคประชาธิปัตย์ ถูกอ้างอิงว่ามีส่วนเกี่ยวข้องกับกรณีมีสมาชิกของพรรค ร่วมกันขัดขวางการสมัครสมาชิกสภาผู้แทนราษฎร ที่อาคารรับสมัคร จังหวัดสงขลา ซึ่งเป็นมูลเหตุอ้างอิงที่จะให้มีคำสั่งยุบพรรค แต่ในที่สุดมีคำวินิจฉัยคือ กรณีดังกล่าวไม่สามารถรับฟังได้ว่าไตรรงค์ มีส่วนร่วมในกรณีดังกล่าว

ไตรรงค์ ลาออกจากการเป็นสมาชิกพรรคประชาธิปัตย์ ในเดือนตุลาคม พ.ศ. 2565 ต่อมาในปีเดือนพฤศจิกายนของปีเดียวกัน ได้รับแต่งตั้งเป็นที่ปรึกษาของนายกรัฐมนตรี (พลเอก ประยุทธ์ จันทร์โอชา) และมาสมัครเป็นสมาชิกพรรครวมไทยสร้างชาติพร้อมกับชุมพล กาญจนะ และชัชวาลล์ คงอุดม เมื่อวันอังคารที่ 27 ธันวาคม

### รัฐบาลเงา
ภายหลังการเลือกตั้ง 23 ธันวาคม พ.ศ. 2550 และมีการจัดตั้งรัฐบาลสมัคร สุนทรเวช พรรคประชาธิปัตย์ที่เป็นฝ่ายค้านพรรคเดียวได้ประกาศจัดตั้ง รัฐบาลเงา หรือ ครม.เงา ขึ้น ในเดือนกุมภาพันธ์ พ.ศ. 2551 และไตรรงค์ ได้รับเลือกจากที่ประชุมพรรค ให้ทำหน้าที่ **[[รัฐบาลเงา|รัฐมนตรีเงา]]ว่าการ[[กระทรวงเกษตรและสหกรณ์ (ประเทศไทย)|กระทรวงเกษตรและสหกรณ์]]**

## ประวัติการดำรงตำแหน่งทางการเมือง
* สมาชิกสภาผู้แทนราษฎรจังหวัดสงขลา พ.ศ. 2529, 2531, 2535/1, 2535/2, 2538, 2539
* สมาชิกสภาผู้แทนราษฎรแบบบัญชีรายชื่อ / แบบสัดส่วน พ.ศ. 2544, 2548, 2550, 2554
* สมาชิกวุฒิสภา ปี พ.ศ. 2524-2529
* รัฐมนตรีช่วยว่าการกระทรวงมหาดไทย ปี พ.ศ. 2531-2534
* รัฐมนตรีช่วยว่าการกระทรวงการคลัง ปี พ.ศ. 2535-2537
* รัฐมนตรีว่าการกระทรวงอุตสาหกรรม ปี พ.ศ. 2537-2538
* รัฐมนตรีว่าการกระทรวงแรงงานและสวัสดิการสังคม ปี พ.ศ. 2540-2541
* รองนายกรัฐมนตรีปี พ.ศ. 2542, 2553
* รัฐมนตรีเงาว่าการกระทรวงเกษตรและสหกรณ์ ปี พ.ศ. 2551

## รางวัลและเกียรติยศ
ผู้ช่วยศาสตราจารย์ ไตรรงค์ สุวรรณคีรี ได้รับพระราชทานยศนายกองเอกแห่งกองอาสารักษาดินแดน เมื่อ พ.ศ. 2532 เป็น นายกองเอก ไตรรงค์ สุวรรณคีรี

## เครื่องราชอิสริยาภรณ์

### เครื่องราชอิสริยาภรณ์ต่างประเทศ
* :
** พ.ศ. 2544 – 80x80px เครื่องราชอิสริยาภรณ์แดนเนอโบร ชั้นที่ 1

## อ้างอิง

## แหล่งข้อมูลอื่น
* หนังสือชีวลิขิต โดย หม่อมราชวงศ์เสนีย์ ปราโมช

 

หมวดหมู่:บุคคลจากอำเภอสทิงพระ
หมวดหมู่:สกุลสุวรรณคีรี
หมวดหมู่:นักเศรษฐศาสตร์ชาวไทย
หมวดหมู่:นักวิชาการจากจังหวัดสงขลา
หมวดหมู่:อาจารย์คณะเศรษฐศาสตร์
หมวดหมู่:ผู้ช่วยศาสตราจารย์
หมวดหมู่:นักการเมืองจากจังหวัดสงขลา
หมวดหมู่:รองนายกรัฐมนตรีไทย
หมวดหมู่:รัฐมนตรีว่าการกระทรวงแรงงานไทย
หมวดหมู่:รัฐมนตรีว่าการกระทรวงอุตสาหกรรมไทย
หมวดหมู่:โฆษกประจำสำนักนายกรัฐมนตรีไทย
หมวดหมู่:สมาชิกสภาผู้แทนราษฎรจังหวัดสงขลา
หมวดหมู่:สมาชิกสภาผู้แทนราษฎรไทยแบบบัญชีรายชื่อ
หมวดหมู่:สมาชิกสภาผู้แทนราษฎรไทยแบบสัดส่วน
หมวดหมู่:สมาชิกวุฒิสภาไทยแบบแต่งตั้ง
หมวดหมู่:นักการเมืองพรรคประชาธิปัตย์
หมวดหมู่:พรรครวมไทยสร้างชาติ
หมวดหมู่:นักการเมืองที่เป็นแนวร่วมกปปส.‎
หมวดหมู่:บุคคลจากโรงเรียนอำนวยศิลป์
หมวดหมู่:บุคคลจากคณะเศรษฐศาสตร์ มหาวิทยาลัยธรรมศาสตร์
หมวดหมู่:บุคคลจากมหาวิทยาลัยเกียวโต
หมวดหมู่:ผู้ได้รับเครื่องราชอิสริยาภรณ์ ม.ป.ช.
หมวดหมู่:ผู้ได้รับเครื่องราชอิสริยาภรณ์ ม.ว.ม.
หมวดหมู่:ผู้ลี้ภัยชาวไทย